寒食梨花小飲
作者：蔡襄
朝代：宋

paragraphs: 江南寒薄春嘗早，花卉入春先自老。
嗟予衰病不及時，出見池園半青草。
縱有餘葩在葉間，行看落片隨風掃。
尋春已過索莫歸，重憶歡娛耿懷抱。
雖然妖艷難再得，但只逢花須醉倒。
二月中央寒食朝，牆隈忽見梨花飄。
開門四顧粲然白，傳催翠帟賓朋招。
長吟環遶不知數，漸值明月臨清霄。
誰翦輕雲成碎蕊，天留密雪封枯條。
重重盡挂珠纓絡，簌簌初呈簂步摇。
傍花行酒發新唱，滿座例舉黄金瓢。
西都姚黄高一尺，揚州寶髻分雙翹。
幽香絕艷信尤物，設欲置之千里遥。
壁門寫生亦名畫，未免五彩塗鮫綃。
莫如此君慰人意，相對一笑開無憀。
古來英豪多感激，坐使綠鬢朱顔雕。
勸君且作梨花飲，慎勿稱量別流品。